Opgeskorte vonnis vir ma wat R4 miljoen by POF geëis hetArgieffoto ŉ Ma, wat tot 10 jaar tronkstraf gevonnis is in verband met bedrog van meer as R4 miljoen, se vonnis is Vrydag opgeskort in die gespesialiseerde handelsmisdaadhof in Bellville. Ncebakazi Makhebesana (44) het skuld bely dat sy ŉ valse eis van R4 885 000 by die Padongelukkefonds (POF) ingedien het. Sy het voor landdros Sabrina Sonnenberg verskyn. “Die Padongelukkefonds is daar om onskuldige slagoffers by te staan wat ernstig beseer is in motorongelukke. Die fonds is nie daar vir mense soos jy nie,” het Sonnenberg aan Makhebesana gesê. Zamikaya Mbalo, vir Makhebesana, het ŉ pleitooreenkoms met staatsaanklaer Jacques Smith onderhandel. Makhebesana, ŉ ma van drie kinders, tussen sewe en 15 jaar oud, is tot 10 jaar tronkstraf gevonnis wat in sy geheel vir vyf jaar opgeskort is, nadat die hof beslis het daar is wesenlike en dwingende redes wat ŉ ligter vonnis regverdig. “Dit is jou eerste oortreding. As jy weer skuldig bevind word op ŉ aanklag wat met oneerlikheid verband hou, binne die vyf jaar opgeskorte periode, sal jy nie meer as ŉ eerste oortreder beskou word nie,” het Sonnenberg gewaarsku. “As dit weer gebeur, sal die vonnis in werking tree en jy sal ook vir die nuwe oortreding gevonnis word. Jy is vandag gelukkig, maar jy sal nie volgende keer gelukkig wees nie.” Volgens die hofdokumente het Makhebesana valslik beweer dat sy die voog is van haar afgestorwe broer se drie klein kinders. Haar broer het egter nie kinders gehad nie, en die kinders waarna sy verwys het, is haar eie. Die POF het die bedrog oopgevlek en haar eis is afgekeur. Bedrog bly egter bedrog, of dit suksesvol uitgevoer is of nie, en ŉ poging tot bedrog is ook strafbaar. Buiten die opgeskorte vonnis, is sy tot ŉ verdere drie jaar huisarres gevonnis waartydens sy gemeenskapsdiens moet doen. Sy moet skoonmaakwerk en instandhouding by die Khayelitsha-polisiestasie doen. “Selfs al vergeet jy wat ek vandag gesê het, moet jy onthou dat jou kinders sal ly as jy jou loopbaan in misdaad voortsit. Ons kinders luister selde na ons, maar hulle kyk wat ons doen en dan doen hulle dit ook,” het Sonnenberg bygevoeg.